**Gamlebyen Rotaryklubb – Nyhetsbrev
5. november 2020**

Kjære Rotaryvenner

Så er vi der igjen! Koronaen har på nytt tatt skikkelig tak, og vi må gjøre vårt for å få best mulig kontroll over situasjonen.

Det betyr at vi er tilbake til ordningen fra i vår – nå er det **nyhetsbrev** som gjelder for vårt interne Rotary-klubbliv, inntil videre!

**Møtene i november er kansellert**

Erna har gitt oss klare retningslinjer nå i dag, men allerede i går tok styret den tunge beslutningen det er, nemlig å kansellere alle våre medlemsmøter i november. Dette inkluderer også Lutefiskaftenen, dessverre.

Mot slutten av måneden vil styret ta en ny vurdering av hva som skal skje i desember.

**Presidentvalget - Årsmøte**

Som dere vel er kjent med har vi i år modifisert nominasjonsprosessen i forbindelse med valg av president. Sperrefristen fra sist man var president er blitt redusert fra 10 til 5 år, i den hensikt å få flere tilgjengelige kandidater.
Videre har vi blitt enige om at Styret må være en form for valgkomite, og fastsette en nominasjonsliste hvor det – utover å være utenfor sperrefrist – blir tatt hensyn til:

        Alder

        Spesielle arbeidsforhold

        Andre relevante forhold

Styrets nominasjonsprosess er nå gjennomført, og klubben har én kandidat til
Presidentvervet 2022-23 – **Ragnvald Nore**.

Vi takker for at du stiller!

Det formelle valget vil vi gjennomføre sammen med det formelle årsmøtet, når vi igjen har anledning til å gjennomføre ordinære medlemsmøter.

**Guvernørbesøket – og kunstutlodning**

Guvernørbesøket kan nå ikke gjennomføres som planlagt. Styret prøver å få til et «Mini»-guvernørmøte med medlemmene fra styret og komitelederne. Enten med et fysisk møte i Donkejon, eller som videokonferanse. Vi regner med at dette blir avklart før helgen.

Vi hadde planlagt med en kunstauksjon under lutefiskaftenen, med Guvernøren tilstede. Auksjonsobjektet er bildet klubben har fått donert av vår lokale kunstner Line Kjønigsen. Styret vil nå arrangere en utlodning pr. mail i stedet, og med Guvernøren som trekker vinneren (håper vi).

Håvard vil administrere dette og dere får nærmere informasjon fra ham.

**Mentorprogrammet**

Styret har besluttet at vi venter til vi igjen kan arrangere ordinære medlemsmøter før vi setter inn støtet med medlemsverving. I mellomtiden vil vi få ordnet listen over hvem som skal være mentor for hvilken kandidat.

Enkelte har allerede gitt sine innspill. Men dere må være forberedt på å få mailer og/eller telefoner fra Bernt i nærmeste framtid i sakens anledning.

**Nytt medlem**

Morten Richardsen, som var invitert til klubben av Ottar, har vært gjest hos oss i høst, og deltatt i våre aktiviteter med liv og lyst.

Styret har besluttet at Morten Richardsen er fullverdig medlem av Gamlebyen Fredrikstad Rotaryklubb fra 1.januar 2021.

Morten vil være i komiteen for medlemsutvikling, rekruttering og sosiale aktiviteter.

Vi gratulerer og ønsker ham hjertelig velkommen i klubben vår!

**Avslutning**

Det er trist at vi ikke klarer å bli kvitt Koronaen i en håndvending! Vi får håpe at den «hestekuren» Regjeringen nå har gitt oss vil ha en positiv effekt, og dét er det grunn til å tro om vi alle slutter opp omkring «kuren»! Våre kanselleringer er i alle fall et bidrag i denne prosessen.

Vi ønsker dere så gode dager som mulig under de rådende forhold og håper vi snart kan møtes igjen under mer normale omstendigheter!

De beste Rotaryhilsener og for Styret

Bernt